CELEX ID: 32011R0202
Publication Date: 2011-03-01

Document Text:
KOMISJONI MÄÄRUS (EL) nr 202/2011,
1. märts 2011,
millega muudetakse nõukogu määruse (EÜ) nr 1005/2008 I lisa seoses kalandustoodete mõistega ja komisjoni määrust (EÜ) nr 1010/2009 seoses eelteatise vormi, sadamakontrolli võrdlusaluste ning piirkondlikes kalandusorganisatsioonides vastu võetud püügidokumendimenetlustega, mida on tunnustatud
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 29. septembri 2008. aasta määrust (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks, (1) eriti selle artikli 9 lõiget 1, artikli 12 lõiget 5, artikli 13 lõiget 1 ja artiklit 52,
ning arvestades järgmist:
(1)
Määrust (EÜ) nr 1005/2008 kohaldatakse kõnealuse määruse artiklis 2 määratletud kalandustoodete suhtes. Kõnealuse määruse I lisas on nende toodete nimekiri, mis ei kuulu kalandustoodete mõiste alla. Nende toodete nimekirja võib igal aastal üle vaadata ning seda tuleks muuta uue teabe põhjal, mis on kogutud määruse (EÜ) nr 1005/2008 artikli 20 lõike 4 kohases halduskoostöös kolmandate riikidega.
(2)
Kalandustoodete mõiste alla mittekuuluvad tooted on loetletud ka komisjoni määruse (EÜ) nr 1010/2009 (millega kehtestatakse nõukogu määruse (EÜ) nr 1005/2008 üksikasjalikud rakenduseeskirjad) (2) XIII lisas. Tarbetu dubleerimise vältimiseks peaksid kalandustoodete mõiste alla kuuluvad tooted olema loetletud üksnes määruse (EÜ) nr 1005/2008 I lisas ning määruse (EÜ) nr 1010/2009 XIII lisa tuleks seega välja jätta.
(3)
Määruse (EÜ) nr 1010/2009 I jaotises on sätted kolmandate riikide kalalaevade kontrolli kohta, mis tuleb teha liikmesriikide sadamates. Kõnealused sätted on vaja ühtlustada ÜRO Toidu- ja Põllumajandusorganisatsiooni (FAO) raames sõlmitud otsusega, milles käsitletakse sadamariigi meetmeid ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks. Selline ühtlustamine eeldab konkreetse teabe lisamist sadamasse saabumise eelteatise vormi ja konkreetsete kriteeriumide lisamist sadamakontrolli võrdlusalustesse.
(4)
Määruse (EÜ) nr 1010/2009 V lisas on sätestatud nende piirkondlike kalandusorganisatsioonide vastu võetud püügidokumendimenetluste loetelu, mida tunnustatakse määruse (EÜ) nr 1005/2008 nõuetele vastavana. Kõnealuses lisas tuleks viidata ICCATi hariliku tuuni püügi dokumenteerimise programmile, mis on kehtestatud Euroopa Parlamendi ja nõukogu määrusega (EL) nr 640/2010 (3).
(5)
Määruseid (EÜ) nr 1005/2008 ja (EÜ) nr 1010/2009 tuleks vastavalt muuta.
(6)
Käesoleva määrusega ettenähtud meetmed on kooskõlas kalanduse ja vesiviljeluse korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1005/2008 muudatused
Määruse (EÜ) nr 1005/2008 I lisa asendatakse käesoleva määruse I lisas esitatud tekstiga.
Artikkel 2
Määruse (EÜ) nr 1010/2009 muudatused
Määrust (EÜ) nr 1010/2009 muudetakse järgmiselt:
1)
artikli 4 esimesele lõigule lisatakse punkt u:
„u)
asjaomasel kalalaeval on keelatud sadamasse siseneda või sadamat kasutada ÜRO Toidu- ja Põllumajandusorganisatsiooni raames sõlmitud otsuse kohaselt, milles käsitletakse sadamariigi meetmeid ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks.”;
2)
IIA ja IIB lisa asendatakse käesoleva määruse II lisa tekstiga;
3)
V lisa I osa teine taane asendatakse järgmisega:
„-
ICCATi hariliku tuuni püügi dokumenteerimise programm, mis on kehtestatud Euroopa Parlamendi ja nõukogu määrusega (EL) nr 640/2010 (4).
4)
XIII lisa jäetakse välja.
Artikkel 3
Jõustumine
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. märts 2011

EuroVoc Classification:
Level 1: 100142
100150
100156
Level 2: 100222
100252
100220
100169
Level 3: 494
1422
5913
1372
2476
77
All Concepts: 2455
2718
4829
494
5070
5229
5254
544
616